മോന്സന്റെ വീട്ടില് മുന് ഡിജിപി പോയത് എന്തിനെന്ന് വ്യക്തമല്ല മോന്സണ് പോലീസ് സുരക്ഷ ഒരുക്കിയത് സ്വാഭാവികമെന്നും മുഖ്യമന്ത്രി പിണറായി വിജയന് തിരുവനന്തപുരം: പുരാവസ്തു തട്ടിപ്പ് കേസിലെ പ്രതി മോന്സന് മാവുങ്കലിന്റെ വീട്ടില് മുന് ഡിജിപി ലോക്നാഥ് ബെഹ്റ എന്തിനാണ് പോയതെന്ന് വ്യക്തമല്ലെന്ന് മുഖ്യമന്ത്രി പിണറായി വിജയന്. പ്രതിയായ മോന്സണ് പോലീസ് സുരക്ഷ നല്കിയത് സ്വാഭാവികമാണെന്നും മുഖ്യമന്ത്രി പറഞ്ഞു. നിയമസഭയിലെ ചോദ്യോത്തരവേളയിലാണ് മുഖ്യമന്ത്രി ഈ വിഷയത്തില് പ്രതികരിച്ചത്. തട്ടിപ്പ് കേസില് അന്വേഷണം നടക്കുകയാണെന്നും തട്ടിപ്പിന് ഇടനില നിന്നവരെയും അന്വേഷണ പരിധിയില് ഉള്പ്പെടുത്തുമെന്നും അദ്ദേഹം വ്യക്തമാക്കി. മോന്സണ് മാവുങ്കലിന്റെ കൈവശമുള്ള പുരാവസ്തുക്കളുടെ ആധികാരികത പരിശോധിക്കേണ്ടത് ആര്ക്കിയോളജിക്കല് വിഭാഗമാണ്. സംശയം തോന്നിയതിനാലാണ് ഇ.ഡി. അന്വേഷണത്തിന് ബെഹ്റ കത്ത് നല്കിയതെന്നും മുഖ്യമന്ത്രി പറഞ്ഞു. അതേസമയം കേരള പൊലീസ് സംഘടിപ്പിച്ച കൊക്കൂണ് സൈബര് കോണ്ഫറന്സില് മോന്സണ് പങ്കെടുത്തതായി രജിസ്റ്ററിലില്ലെന്നും മുഖ്യമന്ത്രി പറഞ്ഞു. മോന്സണ് പൊലീസ് സുരക്ഷ നല്കിയത് എന്തിനാണെന്ന് പ്രതിപക്ഷം സഭയില് ചോദിച്ചിരുന്നു. വ്യാജ ചികിത്സ നിര്ത്താന് നടപടി സ്വീകരിച്ചിരുന്നോ എന്നും പ്രതിപക്ഷ അംഗങ്ങള് ചോദിച്ചു. ഇതിന് മറുപടിയായിട്ടാണ് മുഖ്യമന്ത്രി പ്രതികരിച്ചത്. നേരത്തെ മോന്സനൊപ്പമുള്ള മുന് ഡിജിപിയുടെ ചിത്രങ്ങള് പുറത്തുവന്നിരുന്നു. മോണ്സന്റെ കൊച്ചിയിലെ വീടിന് സുരക്ഷ ഒരുക്കിയത് കേരള പോലീസ് മുന് മേധാവി ലോക്നാഥ് ബെഹ്റ ആണെന്ന വാര്ത്തയും പുറത്തുവന്നിരുന്നു. സുരക്ഷ നല്കണമെന്ന ഡിജിപിയുടെ ഉത്തരവിന്റെ പകര്പ്പ് പുറത്തായിരുന്നു. 2019 ജൂണ് 13 നാണ് മോന്സന്റെ വീടിന് സുരക്ഷ ഏര്പ്പെടുത്താന് ഡിജിപി ഉത്തരവിട്ടത്. കൊച്ചി, ആലപ്പുഴ ജില്ലാ മേധാവിമാര്ക്കാണ് ഉത്തരവ് നല്കിയത്. അതേസമയം മോന്സന്റെ ഇടപാടുകളില് രഹസ്യാന്വേഷണം നടക്കുന്നതിനിടെയാണ് സംരക്ഷണത്തിന് ഡിജിപി ഉത്തരവ് നല്കിയത്. 2019 മെയ് 22 ന് രഹസ്യാന്വേഷണം നടത്താന് ബെഹ്റ ആവശ്യപ്പെട്ടിരുന്നു. ഇതിന് പിന്നാലെയാണ് വീടിന് സംരക്ഷണം നല്കിയത്. മോന്സന്റെ വീട്ടില് വെച്ചുള്ള ഡിജിപി ലോക്നാഥ് ബെഹ്റയുടെയും എഡിജിപി മനോജ് അബ്രഹാമിന്റെയും ചിത്രങ്ങള് നേരത്തെ പുറത്ത് വന്നിരുന്നു. ടിപ്പുവിന്റെ സിംഹാസനമെന്ന പേരില് മോന്സന് പറഞ്ഞിരുന്ന ഇരിപ്പിടത്തില് കേരളം പോലീസ് ഡിജിപി ലോക്നാഥ് ബെഹ്റ നെഞ്ച് വിരിച്ച ഇരിക്കുന്ന ചിത്രങ്ങളാണ് പുറത്ത് വന്നത്. തൊട്ടടുത്ത് വാളുമായി എഡിജിപി മനോജ് എബ്രഹാമുമുണ്ട്. അതേസമയം മോന്സനുമായി ബന്ധമൊന്നുമില്ലെന്നാണ് ബെഹറയുടെ വിശദീകരണം. മോന്സന് തട്ടിപ്പുകാരനെന്നു ബെഹറ മുന്നറിയിപ്പു നല്കിയതായി പ്രവാസി മലയാളി ഫെഡറേഷന് നേതാവ് അനിത പുല്ലയില് മാധ്യമങ്ങളോടു പറഞ്ഞിരുന്നു. Tags